钦定古今图书集成/明伦汇编/氏族典/第048卷 > 《郑樵通志》 > 綦崇礼
## 钦定古今图书集成/明伦汇编/氏族典/第048卷 > 《郑樵通志》 > 綦崇礼

按《宋史綦崇礼传》，“崇礼字叔厚，高密人，后徙潍之北
海。祖及父皆中明经进士科。崇礼幼颖迈，入太学。登
重和元年上舍第，调淄县主簿，为太学正，迁博士，改
宣教郎，秘书省正字，除工部员外郎，寻为起居郎，摄
给事中。召试政事堂，为制诰三篇，不淹晷而就。辞翰
奇伟。拜中书舍人，除试尚书吏部侍郎，寻兼直学士”
院，以徽猷阁直学士知漳州，徙知明州，召为吏部侍
郎兼权直学士院。时兵革后，省曹簿书，残毁几尽。崇
礼再执铨法，熟于典故，讨论沿革，吏不得容其私。移
兵部侍郎，仍进直学士院。九月，御笔除翰林学士，进
兼侍读，兼史馆修撰。再入翰林凡五年。所撰《诏命》，文
简意明，不私美，不寄怨，深得代言之体。以宝文阁直
学士知绍兴府。刘豫导金人入侵，高宗躬御戎衣，次
吴、会，崇礼以近臣承宁方面，得便宜从事。缮城郭，厉
甲兵，输钱帛以犒王师，简舟舰以扼海道。疚心夙夜，
殆废寝食。帝还七州晏然，不知羽檄之遽。期年，上印
绶，退居台州，卒。赠左朝议大夫。崇礼妙龄秀发，聪敏
绝人，不为崖岸，廉俭寡欲，覃心辞章，洞晓音律，酒酣
气振，长歌慷慨，议论风生。中年顿锉场屋，晚方登第，
以县主簿骤升华要，端方亮直，不惮强御。秦桧罢政，
崇礼草词显著，其恶无所隐，桧深憾之。